Formenn stjórnmálaflokkanna lögðu á ráðin með Davíð Oddssyni um einmitt þetta , sjálfum sér til handa - og hafa komist upp með það . Kattarþvottur á eftirlaunalögunum frá í desember 2003 , sem formaður Sjálfstæðisflokksins bannaði forsætisráðherra sínum undir lok nýfrestaðs þings , breytir heldur engu um stæka forréttindahyggjuna . Bræður í spillingunni Eftirlaunalögin eru til komin vegna þess að foringi Sjálfstæðisflokksins var í óvissu um pólitíska framtíð sína eftir síðustu Alþingiskosningar . Foringinn vildi eiga góðra kosta völ eftir að ljóst varð að hann þyrfti að standa upp úr stól sínum fyrir formanni Framsóknarflokksins . Því lét hann smíða frumvarp um eftirlaun . Í stað þess að afnema úrelt forréttindi stjórnmálamanna var tekið til við að auka þau - með leynd og dyggri aðstoð formanna stjórnarandstöðuflokkanna . Meginbreytingin fólst í því að þingmenn og ráðherrar geta nú farið miklu fyrr á betri eftirlaun en áður var . Eftirlaunaaldur var lækkaður allt niður í 55 ár , eða passlega fyrir Davíð Oddsson . Frumvarpið fjallaði um eftirlaun , eins og nafn þess gaf til kynna . Þó var ein grein þess sérstök að því leyti að hún kom eftirlaunum ekkert við . Þar var kveðið á um launauppbót handa formönnum stjórnarandstöðuflokkanna , vel á þriðja hundrað þúsund krónur á mánuði . Það hefur verið nefnt mútuákvæði frumvarpsins . Eftir misheppnaða tilraun til að lauma frumvarpinu gegnum þingið upphófst hörð gagnrýni á það . Fáum leið vel að réttlæta svívirðuna og fórst það illa úr hendi . Þáverandi forsætisráðherra er sagður enginn tungumálagarpur en í Kastljósþætti varð hann þó að bregða fyrir sig dönsku . Svo hátt ofar skilningi almennings var efni frumvarpsins . " Förtidspension " sagði maðurinn . Til að mýkja mannskapinn enn frekar nánast lofaði ráðherrann að deyja eigi síðar en um sextugt - hverju Guð forði . Auðvitað verður að hafa í huga gjöfula kímnigáfu Davíðs . Svo ríkuleg að hún hefur verið virkjuð í þágu þjóðarinnar . Í síðasta áramótaskaupi var grínið ekki aðeins í Ríkissjónvarpinu að venju heldur sá forsætisráðherra í eigin persónu um að gera góðlátlegt grín að sjálfum sér . Sannarlega ríkisrekið grín . Enda ekkert grín ef grín fer úr böndunum . Ekki einu sinni Turkmenbashi gæti leikið þetta eftir ráðherranum . En dönskuslettan og loforð um ótímabæran dauða vitna auðvitað um hve austantjalds og ömurlegt eftirlaunafrumvarpið var og hve erfitt reyndist að finna því boðleg rök . Og hvar ber þá spillingarbræður niður næst að efla forréttindi sín ? Í heilbrigðiskerfinu , menntakerfinu , skattkerfinu ? Það er engu líkara en fréttir af frönsku byltingunni hafi ekki borist til landsins . Stjórnarandstaða óskast Formaður VG , Steingrímur J. Sigfússon , er jafnan kvartsár eins og prinsessan á bauninni þegar kemur að kjörum þingmanna . Hann rann á fjöll meðan eftirlaunafrumvarpið var til umræðu . Í Kryddsíld á Stöð 2 lýsti hann því svo yfir - alls hugar feginn að málið náði í gegn - að eini gallinn við lögin væri mútuákvæðið . Það hefði mátt vera í sérstöku frumvarpi . Svona er sósíalisminn hugsaður og skilgreindur í Þistilfirði , líkt og Honecker væri enn á blússandi siglingu . Steingrímur þarf heldur ekki að óttast gagnrýni . Foringjahollustan innan VG er ekki minni en innan Sjálfstæðisflokksins . Reyndar einkennilegt hvað loðir við vinstrimenn að trúa því að vitið hafi verið í kjaftaskana látið . Þjóðir sem náð hafa langt á braut lýðræðis gjalda varhug við gjammi . Össur er á réttri leið . Ekki er að orðlengja það . En aumt var að sjá hve margir innan Samfylkingarinnar urðu þegjandalegir undir umræðum um forréttindafrumvarpið á þingi . Hvað sagði Jóhanna ? Svo virðist sem ýmsir innan þingflokksins skilji jafnaðarstefnu sem einhvers konar smælingjahjálp . Þeir sem betur mega sín og njóta forréttinda aumka sig með fátækrahjálp yfir hina sem höllum fæti standa . Einu sinni snerist jafnaðarstefnan um að allir sem vildu gætu gengið uppréttir . Á Alþingi Íslendinga er engin stjórnarandstaða . Því er ekki að undra hömluleysið : Eigur almennings færðar útvöldum gegnum einkavæðingu ; hefndarlög um fjölmiðla ; lög um að ríkislögregla geti án dómsúrskurðar hlerað við hverja borgararnir tala ; löglaus og siðlaus stuðningur við árásarstríð . Skyldi nýr formaður Samfylkingarinnar ætla að beita sér fyrir breytingum ? Það er ekki gefið en væri fróðlegt að fá svar við því .